Per Husted (S), 2025-04-30:
Tak for det, formand.
Det er sådan en forudsætning for et velfungerende samfund og en stærk økonomi, at vi har en solid finansiel regulering og vi har en gennemarbejdet lovgivning inden for det.
Vi behandler i dag L 193, som opdaterer en række områder inden for den finansielle regulering, så det er tidssvarende og også i fremtiden understøtter en stærk dansk økonomi til gavn for både erhvervsliv, borgere og samfundet som helhed.
Lovforslaget fylder 814 sider og rummer en buket af blandede ændringer.
Jeg vil undgå at gennemgå det hele slavisk af hensyn til både jer og formanden, men jeg vil gerne fremhæve nogle nedslag i det, som jeg mener har særlig betydning for både borgere og erhvervsliv.
Vi styrker og gør ordningen om lån på landet permanent.
Det gør vi, fordi der fortsat er områder i Danmark, hvor det er svært at få banker og realkreditinstitutter med på at finansiere drømmehuset.
Det er ikke nødvendigvis, fordi huset er for dyrt i forhold til købernes økonomi, men simpelt hen fordi huset ligger på landet.
Det skaber et skævt boligmarked, og det er vi ikke tjent med.
Derfor gør vi med L 193 ordningen permanent, så der skabes ro og stabilitet omkring den.
Samtidig udvider vi statsgarantien til at dække mellem 40 og 90 pct. af husets pris, hvor den i dag kun dækker mellem 60 og 90 pct.
Det vil gøre ordningen væsentlig mere attraktiv, både for købere, banker og realkreditinstitutter og dermed forhåbentlig være med til at sikre, at fremtidige købere også kan flytte ind i drømmehuset, også selv om det ligger på landet.
Vi håber, at især det, at det bliver sat ned til 40 pct., er med til at skabe interesse for det, og at banker og realkreditinstitutter også vil se det som et vigtigt værktøj i deres kasse.
Med L 193 tager vi også fat på reguleringen af betalingskortmarkedet.
Vi åbner betalingssystemer som eksempelvis dankort for konkurrence.
Når der mangler konkurrence og gennemsigtighed på det område, er det i sidste ende forbrugerne og erhvervslivet, der betaler prisen, og det er ikke rimeligt.
Det prøver vi at rette op på med det her forslag.
Med L 193 åbner vi desuden for, at den finansielle sektor kan spille en mere aktiv rolle i den grønne omstilling.
Det gør vi, ved at forsikrings- og pensionsselskaber får mulighed for at eje og drive skov igennem datterselskaber.
På den måde kan vores pensionsmidler fremover bidrage endnu mere til den grønne omstilling.
Det er noget, som mange politikere her på Christiansborg og mange danskere har ønsket sig.
Det skal selvfølgelig ske på ordentlig vis, og pensionsformuen skal forvaltes sikkert og ansvarligt, men det er samtidig en økonomisk muskel, som vi ikke kan komme uden om.
Ud over de nævnte punkter, jeg har taget med her, indeholder L 193 også en række andre ting, som jeg ikke vil gå i dybden med.
Der er en implementering af en række EU-direktiver.
Der er nogle lempelser af kontantregler for kommuner.
Der er regler omkring pengeinstitutters behandling af advokaters samleklientkonti.
Der er også indførelse af en overgangsordning for lavrisikoboliglån.
Det er mange ting, og det er svært at gennemskue.
Jeg vil antage, at der bliver behov for noget teknisk gennemgang af noget af det, men der vil jeg se frem til debatten her.
Men samlet bidrager L 193 til at skabe gode rammer for en stærk dansk økonomi og en robust finansiel sektor.
Derfor kan Socialdemokratiet støtte op om lovforslaget.
Tak for ordet.